KOMISIJOS SPRENDIMAS
2008 m. liepos 29 d.
kuriuo iš dalies keičiami Sprendimo 2006/805/EB priede išvardyti valstybių narių regionai ir kuriuo pratęsiamas šio sprendimo taikymo laikotarpis
(pranešta dokumentu Nr. C(2008) 3964)
(Tekstas svarbus EEE)
(2008/631/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
kadangi:
(1)
Atsižvelgiant į klasikinio kiaulių maro protrūkius tam tikrose valstybėse narėse, 2006 m. lapkričio 24 d. priimtas Komisijos sprendimas 2006/805/EB dėl gyvūnų sveikatos kontrolės priemonių, susijusių su klasikiniu kiaulių maru tam tikrose valstybėse narėse (3). Šiame sprendime nustatomos tam tikros klasikinio kiaulių maro ligos kontrolės priemonės tose valstybėse narėse.
(2)
Sprendimas 2006/805/EB taikomas iki 2008 m. liepos 31 d. Atsižvelgiant į bendrą klasikinio kiaulių maro padėtį tam tikruose Bulgarijos, Vokietijos, Prancūzijos, Vengrijos ir Slovakijos regionuose, šio Sprendimo taikymo laikotarpį tikslinga pratęsti iki 2009 m. liepos 31 d.
(3)
Bulgarija pateikė Komisijai naujausią informaciją apie laukinių kiaulių ir ūkiuose auginamų kiaulių klasikinio kiaulių maro raidą jos teritorijoje. Remiantis šia informacija, ligos padėtis tarp laukinių kiaulių toje valstybėje narėje pastebimai pagerėjo. Be to, nebėra įtariama, kad kiaulės, auginamos ūkiuose, serga endeminiu klasikiniu kiaulių maru. Bulgarija taip pat pranešė Komisijai, jog siekiant užtikrinti, kad komerciniuose ūkiuose auginamos ir skersti siunčiamos kiaulės nebūtų užkrėstos kiaulių maru, buvo imtasi papildomų priemonių. Dėl to Sprendime 2006/805/EB nurodytas draudimas iš Bulgarijos siųsti kiaulieną, kiaulienos pusgaminius ir kiaulienos produktus į Bendriją nebeturėtų būti taikomas.
(4)
Nors klasikinio kiaulių maro padėtis tarp laukinių kiaulių pagerėjo, nuolatinė šios ligos toje valstybėje narėje protrūkio rizika išliko. Dėl to draudimas siųsti skersti gyvas kiaules iš visos Bulgarijos teritorijos į kitas valstybes nares turi būti toliau taikomas. Visa ši teritorija turi būti atitinkamai įtraukta į Sprendimo 2006/805/EB II dalies priedą.
(5)
Vengrija ir Slovakija taip pat pateikė Komisijai naujausią informaciją apie laukinių kiaulių klasikinio kiaulių maro raidą jų teritorijose. Remiantis turima epidemiologine informacija, į valstybių narių teritorijas, kuriose taikomos klasikinio kiaulių maro ligos kontrolės priemonės, reikia įtraukti tam tikras Vengrijos Heves ir Borsod-Abaúj-Zemplén medžių sritis bei Slovakijos Rimavská Sobota, Nové Zámky, Levice ir Komárno rajonus. Todėl Sprendimą 2006/805/EB reikia atitinkamai iš dalies pakeisti.
(6)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2006/805/EB iš dalies keičiamas taip:
1.
14 straipsnyje data „2008 m. liepos 31 d.“ keičiama data „2009 m. liepos 31 d.“
2.
Priedo II ir III dalys pakeičiamos šio sprendimo priede pateiktu tekstu.
2 straipsnis
Šis sprendimas skirtas valstybėms narėms.
Priimta Briuselyje, 2008 m. liepos 29 d.